Úrad vlády  SR	Na rokovanie vlády SR
Sekcia hospodárskej politiky	dňa  4.12. 2002
	k číslu: 8564/2002
		k bodu: 21

S t a n o v i s k o

k Návrhu na pridelenie finančných prostriedkov zo štátneho rozpočtu pre malé projekty trilaterálnej spolupráce Slovenskej republiky, Maďarskej republiky a Rakúskej republiky
____________________________________________________________________

	I.

Materiál predkladá minister zahraničných vecí SR ako iniciatívny.  Obsahuje návrh uznesenia, prílohu k uzneseniu, predkladaciu správu, návrh na pridelenie..., vyhodnotenie medzirezortného pripomienkového konania, návrh komuniké.

Navrhuje sa, aby vláda schválila pridelenie finančných prostriedkov z kapitoly VPS štátneho rozpočtu na rok 2002 vo výške 3 592 577,- Sk na realizáciu  tzv. malých projektov trilaterálnej spolupráce so súčasným udelením výnimky z časového použitia týchto prostriedkov do  30. júna 2003. 

		II.

Pripomienky v rámci medzirezortného pripomienkového konania boli akceptované.   

		III. 

Pôvodný rámec trojstrannej cezhraničnej spolupráce v regióne Slovenska, Maďarska a Rakúska  formou realizácie trilaterálnych projektov financovaných zo štátneho rozpočtu nadobúda v kontexte s rozvojom  bilaterálnej spolupráce, spolupráce v rámci zoskupenia krajín V4 a v súvislosti s prístupovým procesom do EÚ nové formy realizácie a financovania.  V dôsledku toho sa v štátnom rozpočte na rok 2003 už nepočíta s podporou trojstranných aktivít zo štátnych finančných prostriedkov.  
 
Uznesením vlády č.741/2002 bolo v roku 2002 na realizáciu projektov trilaterálnej spolupráce doposiaľ pridelených  celkom 3 375 545,- Sk, z  toho čiastku 1 990 716,- Sk tvorili prostriedky rozpočtované na rok 2001, na ktoré bola povolená výnimka z časového použitia rozpočtových prostriedkov.  Zo sumy 1 384 829,- Sk uvoľnenej zo štátneho rozpočtu na rok 2002 bola povolená výnimka z časového použitia pre projekt v rámci kapitoly ministerstva životného prostredia vo výške 1 500 000,-Sk  do 31.12.2003.  

Predložený návrh tzv. malých projektov trilaterálnej spolupráce orientovaných do oblasti kultúry, športu, spoločenských podujatí a vzdelávania nárokuje uvoľnenie čiastky 3 592 577,- Sk z kapitoly VPS štátneho rozpočtu na rok 2002 a povolenie výnimky z časového použitia do 30. júna 2003. 

Podľa zákona o rozpočtových pravidlách povoľuje výnimku z časového použitia  rozpočtových prostriedkov vo výnimočných a  odôvodnených prípadoch  minister financií.  Dodávame, že predložený návrh by mal byť posúdený aj v nadväznosti na „Návrh opatrení na neprekročenie schodku štátneho rozpočtu v roku 2002“, ktorý je zaradený do programu tohto rokovania vlády pod bodom č.16. 

Záver: 

O predloženom návrhu odporúčame rozhodnúť na základe stanoviska ministra financií a výsledkov rozpravy. 

Bratislava  3.12.2002